Povzetek revizijskega poročila  
Zunanje izvajanje podpornih dejavnosti  
v Narodni in univerzitetni knjižnici

Računsko sodišče izvaja prečno revizijo učinkovitosti zagotavljanja izbranih podpornih dejavnosti, ki so jih v letu 2022 izvajali zunanji izvajalci, v 7 javnih zavodih, in sicer v **Narodni in univerzitetni knjižnici** (v nadaljevanju: zavod), Slovenskem narodnem gledališču Opera in balet Ljubljana, Splošni bolnišnici Celje, Univerzitetnem kliničnem centru Ljubljana, Zdravstvenem domu Ljubljana, Univerzi v Ljubljani, Biotehniški fakulteti ter Univerzi v Ljubljani, Ekonomski fakulteti.

**Cilj revizije** je izrek mnenja o učinkovitosti revidiranih javnih zavodov pri zagotavljanju izbranih podpornih dejavnosti, ki so jih v letu 2022 izvajali zunanji izvajalci. Računsko sodišče je podalo mnenje, da je bil zavod pri tem **delno učinkovit.**

Zavod pred sprejemom odločitev o oddaji storitev čiščenja, varovanja in odnosov z javnostmi v izvajanje zunanjim izvajalcem ni izdelal ustreznih analiz, s katerimi bi podprl odločitev za oddajo storitev zunanjim izvajalcem in izkazal, da je zunanje izvajanje teh storitev učinkovitejše kot izvajanje z notranjimi viri.

Pred pripravo javnih naročil za storitve čiščenja in varovanja ter odnosov z javnostmi zavod ni raziskal stanja na trgu. Načina izračuna ocenjene vrednosti storitev varovanja ni v celoti ustrezno pojasnil, storitve odnosov z javnostmi, ki jih je izbrani izvajalec v letu 2022 izvajal na podlagi večjega števila pogodb, pa bi bilo treba s stališča določitve ocenjene vrednosti javnega naročila upoštevati skupaj. Zaradi prenizko ocenjene vrednosti storitev odnosov z javnostmi zavod ni izpolnil obveznosti objave o oddaji teh naročil na portalu javnih naročil, s čimer bi sledil načelu preglednosti, in ni zagotovil dostopa do informacij o oddanih javnih naročilih. Izvajalca storitev čiščenja in varovanja je izbral v ustreznem postopku, vendar bi moral v postopku oddaje javnega naročila za storitve varovanja ponudbo izbranega ponudnika obravnavati kot nedopustno ter postopek oddaje javnega naročila ponoviti. Tehnične specifikacije, merila in pogoje v razpisni dokumentaciji je oblikoval tako, da so zagotavljali gospodarno in učinkovito porabo javnih sredstev ter upoštevanje vseh ostalih načel javnega naročanja. Pri izbiri izvajalca storitev s področja odnosov z javnostmi bi bilo zaradi istovrstnosti ter večletnega rednega ponavljanja javnih naročil teh storitev ravnanje zavoda učinkovitejše, če bi izvajalca izbral v katerem od bolj transparentnih postopkov, ki jih določa zakon.

Zavod je pred sprejemom odločitve o oddaji javnega naročila storitev čiščenja oziroma varovanja preveril morebiten obstoj okoliščin, povezanih z nespoštovanjem delovne in socialne zakonodaje, ter si je zagotovil podlago za prekinitev pogodbe v primeru ugotovljenih kršitev oziroma okoliščin, ki se nanašajo na socialne vidike, saj je pogodbo oziroma okvirni sporazum z izbranim izvajalcem čiščenja oziroma varovanja sklenil pod razveznim pogojem, vendar pa po preteku določenega časa ni preveril, ali morda niso nastopile okoliščine, ki bi zahtevale razvezo pogodbe oziroma okvirnega sporazuma. Med pogoji za sodelovanje v postopku izbire izvajalca čiščenja in varovanja je jasno in natančno določil potrebno število delavcev, med merila pa vključil tudi takšna, ki so zasledovala socialne vidike, in jim vsaj pri storitvah varovanja določil večjo utež kot drugi javni naročniki, ki so v letu 2022 objavili javna naročila storitev varovanja.

Računsko sodišče je zavodu podalo **priporočili** za učinkovitejše zagotavljanje podpornih dejavnosti.

Ljubljana, 23. decembra 2024